Ympäristöministeriö

Ympäristöministeriön lausuntopyyntö 15.5.2014 dnro YM038:00/2011

**EHDOTUS MAA-AINESLAIN JA YMPÄRISTÖNSUOJELULAIN MUKAISTEN LUPAMENETTELYIDEN YHDISTÄMISESTÄ**

Ympäristöministeriö pyytää lausuntoa ehdotuksesta maa-aineslain ja ympäristönsuojelulain mukaisten lupamenettelyiden yhdistämisestä.

Ehdotus on laadittu hallituksen esityksen muotoon ja siihen sisältyy lupahakemusten yhteiskäsittelyä koskevat ehdotukset maa-aineslain ja ympäristönsuojelulain eräiden pykälien muuttamisesta sekä eräiltä osin ehdotuksia pelkästään maa-aineslupaa koskevan menettelyn yhdenmukaistamiseksi. Lausunnolle tulleeseen ehdotukseen sisältyvät myös pykäliä koskevat yleis- ja yksityiskohtaiset perustelut.

**Lausunto** Etelä-Suomen aluehallintoviraston ympäristöluvat vastuualue esittää lausuntonaan seuraavaa:

Maa-aineslain ja ympäristönsuojelulain mukaisten lupamenettelyiden yhdistäminen on perusteltua. Se vähentää hakijoiden ja viranomaisten päällekkäistä työtä sekä selkeyttää maa-ainesten ottamiseen liittyviä lupaprosesseja kaikkien asianosaisten kannalta.

Maa-ainesten ottamisluvat on tähän saakka käsitelty kunnissa. Eräissätapauksissa maa-ainesten ottamiseen liittyvä ympäristölupa on tullut aluehallintoviraston käsiteltäväksi. Lupamenettelyitä yhdistettäessä tulisi viranomaistyön tehokkuuden vuoksi pitää huolta siitä, että maa-ainesten ottamiseen liittyvät luvat käsiteltäisiin edelleen mahdollisimman pitkälle yhdessä viranomaisessa. Maa-aineslupien käsittely sopii luonteeltaan paikalliset olosuhteet paremmin tuntevan kunnan lupatoimivaltaan. Asian käsittely jatkuisi tällöin luontevasti myös siinä tilanteessa, että alun perin maa-ainesluvalla aloitettu toiminta myöhemmin edellyttäisi myös ympäristölupaa. Sovellettaisiinko tällöin ehdotettua maa-aineslain (4 a §) ja ympäristönsuojelulain (47 §) mukaista yhteismenettelyä, joka joiltain osin poikkeaa pelkästä ympäristönsuojelulain mukaisesta menettelystä? Tätä tilannetta tulisi ehdotuksessa ja sen perusteluissa tarkastella. Aluehallintovirastoilla ei ole ennestään kokemusta maa-aineslupien käsittelystä, eikä osaamistarvetta tältä osin tulisi hajauttaa enempää kuin on välttämätöntä.

Kahden kunnan alueelle sijoittuvia maa-ainesten ottoalueita koskevat ympäristöluvat kuuluvat nykyisellään aluehallintoviraston lupatoimivaltaan. Tältä osin tulisi harkita mahdollisuutta analogiaan ympäristönsuojelulain 37 §:n kanssa niin, että toimivaltainen lupa- ja valvontaviranomainen olisi sen kunnan ympäristönsuojeluviranomainen, jossa suurempi osa ottamisalueesta toiminnan alkaessa sijaitsee.

Maa-aineslupien ja ympäristölupien yhteiskäsittelyssä ehdotuksen 20 a §:n mukaan myös ympäristöluvan valitusoikeus laajenisi niin, että valitusoikeus on myös kunnan jäsenellä. Toisaalta esityksen perusteluissa arvioidaan, että nykytilanteen selvitysten perusteella maa-aineslain mukaisilla kunnan jäsenyyteen perustuvilla valittajilla olisi ollut puhevalta myös asianosaisuuden kautta. Maa-aineslakia tulisi valitusoikeuden osalta harkita yhtenäistettäväksi ympäristönsuojelulain mukaisen valitusoikeuden mukaiseksi.

Yhteisluvan käsittely aluehallintovirastossa on perusteltua vain silloin, kun hanke edellyttää maa-aineslain ja ympäristönsuojelulain mukaisten lupien lisäksi myös vesilain mukaista harkintaa.

Maa-ainesten ottaminen saattaa maa-aineslain mukaisen luvan lisäksi edellyttää vesilain mukaista lupaa, jolloin luvan tarve liittyy yleisimmin pohjavesialueilla tapahtuvaan maa-aineksen ottamiseen. Näiden lupamenettelyjen erillisyyteen sisältyvät samat päällekkäisyysongelmat kuin maa-aineslain ja ympäristönsuojelulain lupien erilliseen käsittelyyn, minkä vuoksi lupien yhteensovittamismahdollisuuksia tulisi selvittää. Erityisesti hakijan ja muiden asianosaisten on usein vaikea ymmärtää samasta hankkeesta annettavien erillisten päätösten erilaista harkintaperustaa. Vesilain mukaisen luvan yhdistäminen maa-aineslain mukaiseen lupaan toisi asian aluehallintoviraston käsiteltäväksi. Näiden lupien määrä arvioidaan kuitenkin suhteellisen pieneksi (alle 20 päätöstä vuodessa koko maassa). Nyt puheena olevan esityksen perusteluissa tulisi selkeyttää sitä, tuleeko maa-aineslain, ympäristönsuojelulain ja vesilain mukainen lupien käsittely yhdistää ja millä perusteilla niistä tulisi antaa yksi päätös tai erilliset päätökset.

Maanottoalueille lyhyeksi aikaa sijoitettavat murskaamot eivät välttämättä edellytä ympäristölupaa. Vaikka maa-ainesten ottamissuunnalla ja varastokasojen sijoittamisella on melusuojauksessa merkitystä, aluehallintovirasto ei pidä lupa- ja ilmoitusmenettelyn yhdistämistä tässä vaiheessa tarpeellisena. Esityksessä olisi hyvä selkeyttää käsittelyä myös tältä osin.

Johtajan sijainen Tero Mäkinen

Ympäristöneuvos Marja-Terttu Parsama